《醉歌》
宋代·蒲寿宬

有人八百岁，作鬼三千年。
如此岂不夭，或者称其绵。
大椿一春秋，为岁各八千。
久矣摧为尘，朝菌犹目前。
燕坐一息顷，直到羲农边。
谁谓未来事如漆，未来龟镜已在先。
天地一指掌，日月双跳丸。
抟沙小儿戏，沧海为桑田。
南华达生亦已死，伯伦半醉不是颠。
读书堂上眼如月，轮扁释凿乃冁然。
高车本桎梏，更被绳墨牵。
利泽苟未谐，仁义空自煎。
有客区区老山泽，不鸣不食称神仙。
呼来饮酒不肯饮，月明骑鹤游青天。
举杯邀明月，舞影各自怜。
必求至乐何者为至乐，今也不乐何用空拳拳。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。